KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI yhteisön lentoasemia käyttävien kolmansien maiden ilma-alusten turvallisuudesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2002/0014 COD

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI yhteisön lentoasemia käyttävien kolmansien maiden ilma-alusten turvallisuudesta

1. Johdanto

Euroopan yhteisön perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio antaa seuraavassa lausuntonsa parlamentin ehdottamista viidestä tarkistuksesta.

2. Taustaa

a) Komissio toimitti 14. tammikuuta 2002 neuvostolle ja Euroopan parlamentille ehdotuksensa direktiiviksi (KOM(2002) 8 lopullinen - 2002/0014(COD)).

b) Euroopan talous- ja sosiaalikomitea antoi komission ehdotusta tukevan lausunnon 17. heinäkuuta 2002.

c) Alueiden komitea päätti olla antamatta lausuntoa.

d) Euroopan parlamentti antoi 3. syyskuuta 2002 lausuntonsa ensimmäisessä käsittelyssä ja teki komission ehdotukseen 19 tarkistusta.

e) Komissio antoi 26. marraskuuta 2002 250 artiklan 2 kohdan mukaisesti muutetun ehdotuksen (KOM(2002) 664 lopullinen), johon sisältyi kokonaan tai osittain 13 parlamentin ehdottamaa tarkistusta ja jossa hylättiin 6 tarkistusta.

f) Neuvosto vahvisti yhteisen kantansa 28. maaliskuuta 2003.

g) Euroopan parlamentti hyväksyi 9. lokakuuta 2003 toisessa käsittelyssä päätöslauselman, joka sisälsi viisi tarkistusta yhteiseen kantaan.

3. Ehdotuksen tarkoitus

Komission direktiiviehdotuksen tavoitteena on parantaa lentoturvallisuutta varmistamalla, että yhteisön lentoasemia käyttävät yhteisön ulkopuolisten maiden ilma-alukset noudattavat kansainvälisiä turvallisuusnormeja.

Tämän tavoitteen saavuttamiseksi jäsenvaltioiden on varmistettava, että tietoa kerätään ja levitetään niin, että saadaan riittävästi pohjaa päätösten tekemiseksi matkustajien ja maassa olevien henkilöiden turvallisuuden varmistamiseksi vaadittavista toimenpiteistä.

Direktiiviehdotuksessa säädetään, että yhteisön ulkopuolisten maiden ilma-alukset sekä niiden toiminta ja miehistö tarkastetaan erityisesti silloin, kun on perusteltua epäillä, että kansainvälisiä turvallisuusnormeja ei noudateta. Mikäli se on aiheellista välittömän turvallisuuden varmistamiseksi, kyseiset ilma-alukset asetetaan lentokieltoon sekä päätetään havaittujen puutteiden korjaamiseksi tarvittavista toimenpiteistä ja toteutetaan ne.

4. Komission kanta Euroopan parlamentin tarkistuksiin

Euroopan parlamentti teki toisessa käsittelyssä viisi tarkistusta neuvoston yhteiseen kantaan.

Komissio voi hyväksyä kaksi tarkistusta kokonaan, yhden osittain ja yhden periaatteessa sillä edellytyksellä, että tarkistus muotoillaan uudelleen.

Se hylkää kuitenkin yhden tarkistuksen kokonaan.

4.1. Komission hyväksymät tarkistukset

Komissio katsoo, että tarkistukset 2, 3, 4 ja 5 ovat tervetulleita parannuksia yhteisen kannan tekstiin.

4.1.1. Kokonaan hyväksytyt tarkistukset (2 tarkistusta)

Tarkistuksella 4 (11 artiklan 1 kohta) tekstiin palautetaan säännös, jonka mukaan jäsenvaltioille annetaan kaksi vuotta aikaa saattaa direktiivi osaksi kansallista lainsäädäntöä. Tämä vastaa komission alunperin ehdottamaa määräaikaa, jonka neuvosto muutti yhteisessä kannassaan kolmeksi vuodeksi. Koska keskustelut komission ensimmäisestä ehdotuksesta aloitettiin vuonna 1997 ja asematasotarkastuksia tehdään jo Euroopan siviili-ilmailukonferenssin alaisen SAFA-ohjelman (ilma-alusten turvallisuuden arviointia koskeva menettely) mukaisesti, kahden vuoden määräajan pitäisi olla riittävä aika jäsenvaltioiden lainsäädännön muuttamiseksi.

Tarkistuksella 5 (13 artikla) lyhennetään neljään vuoteen määräaika, johon mennessä komissio toimittaa kertomuksen direktiivin soveltamisesta. Neuvoston yhteisessä kannassa esitettiin määräajaksi viittä vuotta. Sen lyhentäminen vuodella on looginen seuraus siitä, että 4 artiklassa säädettyä täytäntöönpanon määräaikaa on lyhennetty. Näin direktiivin täytäntöönpanon analysoimiseksi jää edelleen kaksi vuotta.

4.1.2. Osittain hyväksytty tarkistus (1 tarkistus).

Tarkistuksella 2 (6 artiklan 2 kohta) pyritään asettamaan tarkempia vaatimuksia vuosittaiselle tarkastusohjelmaa koskevalle raportille, jonka komissio julkaisee ja saattaa yleisön saataville. Komissio on valmis hyväksymään sen, että tämä raportti olisi saatettava myös toimialan edustajien saataville ja että kaikki vastaanotetut tiedot olisi otettava huomioon. Vaatimusta raportin yksiselitteisyydestä ei kuitenkaan voida hyväksyä, koska tulkinta on aina subjektiivinen ja voi vaihdella. Lisäksi kohonneita turvallisuusriskejä koskevien arvioiden julkaiseminen pelkästään tarkastuksia koskevien ilmoitusten perusteella voi joissakin tapauksissa aiheuttaa perusteetonta haittaa tietyille lentoliikenteen harjoittajille tai valtioille, kun taas toisaalta ilma-alukselle voi tapahtua onnettomuus, vaikka se olisi läpäissyt tarkastuksen puhtaasti. Komissio ei sen vuoksi voi hyväksyä tarkistuksen toista osaa.

4.1.3. Periaatteessa hyväksytty tarkistus, mikäli tarkistus muotoillaan uudelleen (1 tarkistus).

Tarkistus 3 (9 artiklan b kohta) liittyy toimiin, joita sovelletaan, jos lentoliikenteen harjoittajat tai valtiot eivät noudata kansainvälisiä turvallisuusnormeja. Tarkistuksella pyritään vahvistamaan uudelleen komission asemaa näiden toimenpiteiden ehdottamisessa. Jotta kuitenkin säilytettäisiin johdonmukaisuus tässä kohdassa mainitun komitologiamenettelyn kanssa, komissio lisää kohtaan ilmaisun "suositella" seuraavasti: "ja se voi lisäksi suositella, että a alakohdassa tarkoitetut toimenpiteet ulotetaan koskemaan koko yhteisöä".

4.2. Komission hylkäämä tarkistus

Tarkistuksessa 1 (5 artiklan 2 kohta) edellytetään, että jäsenvaltioiden ilmoitukset olisi komission lisäksi toimitettava Euroopan lentoturvallisuusvirastolle (EASA). Vaikka komissio on samaa mieltä siitä, että EASA:lle olisi tiedotettava yhteisön lentoasemille suoritettavista tarkastuksista odotettaessa viraston perustamista koskevan asetuksen 1592/2002 muuttamista, asia ei kuulu sen toimivaltaan. Komissio ei tästä syystä voi hyväksyä tätä tarkistusta.

5. Päätelmät

Edellä esitetyn perusteella komissio muuttaa ehdotustaan EY:n perustamissopimuksen 250 artiklan 2 kohdan mukaisesti.